text: Els sindicats i la CRUE reclamen incloure al PAS en les mesures per reduir la temporalitat — Sala de Premsa - Universitat Politècnica de Catalunya (UPC)
  Esteu aquí: Inici > Més notícies > Els sindicats i la CRUE reclamen incloure al PAS en les mesures per reduir la temporalitat
  El PDI ha estat inclòs en les mesures previstes en la Llei de Pressupostos Generals de l'Estat del 2017
  La Conferencia de Rectores de las Universidades Españolas (CRUE Universidades Españolas) ha fet públic, el 13 de juny, un comunicat en el qual informa que ha instat als grups polítics i al Ministeri d'Educació, Cultura i Esport a millorar les condicions laborals del personal universitari, a eliminar la taxa de reposició i a incorporar mesures per a l'estabilització que garanteixin la millora la promoció interna del Personal Docent i Investigador (PDI) i del Personal d'Administració i Serveis (PAS).
  CRUE Universidades Españolas ha enviat als grups parlamentaris dues esmenes a l'article 19.1.6 de la Llei de Pressupostos Generals de l'Estat (LPGE) de 2017 per a la seva presentació al Congrés i al Senat per defensar la seva inclusió en la taxa addicional de reposició que permetrà la regulació de la situació actual de la borsa d'interins. Després de la presentació de l'esmena al Congrés, només s'ha recollit l'aplicació d'aquesta taxa per al PDI, raó per la qual s'ha tornat a demanar a través del Senat que inclogui també al PAS.
  En aquesta línia, el 7 de juny, representants sindicals i alguns membres dels equips de govern de la UB, la UAB i la UPC entre els quals hi havia el rector de la UPC, Enric Fossas, i la gerent, Olga Lanau, es van concentrar davant de la Delegació del Govern a Catalunya per lliurar un manifest en el mateix sentit.
  D'altra banda, per al 22 de juny, i coincidint amb la reunió del Consell Interuniversitari de Catalunya, estan previstes mobilitzacions conjuntes a Barcelona de les universitats públiques contra la precarietat laboral i en defensa de l'estabilització del PAS, impulsades pels sindicats CCOO, UGT i CSIF.